Keywords

Summary



Keywords

Aproximácia právnych predpisov – Informačná spoločnosť – Autorské právo a príbuzné práva – Ochrana osobných údajov v sektore elektronických komunikácií – Uloženie povinnosti poskytovateľovi internetového pripojenia, aby s cieľom zabrániť porušovaniu práv duševného vlastníctva zaviedol systém filtrovania celej elektronickej komunikácie, ktorý sa bude uplatňovať na všetkých jeho zákazníkov, preventívne, na jeho náklady a bez časového obmedzenia – Neprípustnosť

(Charta základných práv Európskej únie, články 8 a 11; smernica Európskeho parlamentu a Rady 95/46, smernica Európskeho parlamentu a Rady 2000/31, článok 15 ods. 1, smernice Európskeho parlamentu a Rady 2001/29, 2002/58 a smernica Európskeho parlamentu a Rady 2004/48, článok 3 ods. 1)

Summary

Smernica 2000/31 o určitých právnych aspektoch služieb informačnej spoločnosti na vnútornom trhu, najmä o elektronickom obchode, smernica 2001/29 o zosúladení niektorých aspektov autorských práv a s nimi súvisiacich práv v informačnej spoločnosti, smernica 2004/48 o vymožiteľnosti práv duševného vlastníctva, smernica 95/46 o ochrane fyzických osôb pri spracovaní osobných údajov a voľnom pohybe týchto údajov a smernica 2002/58, týkajúca sa spracovávania osobných údajov a ochrany súkromia v sektore elektronických komunikácií, posudzované vo vzájomnej súvislosti a vykladané vzhľadom na požiadavky vyplývajúce z ochrany uplatniteľných základných práv sa majú vykladať v tom zmysle, že bránia vydaniu súdneho príkazu, ktorý by poskytovateľovi internetového pripojenia ukladal povinnosť zaviesť systém filtrovania

– celej elektronickej komunikácie prebiehajúcej v rámci jeho služieb, najmä využitím programov „peer‑to‑peer“,

– ktorý sa bude uplatňovať na všetkých jeho zákazníkov,

– preventívne,

– výlučne na jeho náklady a

– bez časového obmedzenia,

spôsobilý identifikovať v sieti tohto poskytovateľa obeh elektronických súborov obsahujúcich hudobné, kinematografické alebo audiovizuálne dielo, o ktorom navrhovateľ tvrdí, že k nemu má práva duševného vlastníctva, s cieľom blokovať prenos súborov, ktorých výmena porušuje autorské právo.

Taký súdny príkaz by totiž uvedenému dodávateľovi ukladal povinnosť aktívneho monitorovania všetkých údajov každého z jeho zákazníkov, aby sa zabránilo akýmkoľvek budúcim porušeniam práv duševného vlastníctva, ukladajúc mu tak povinnosť všeobecného monitorovania zakázanú článkom 15 ods. 1 smernice 2000/31. Tento príkaz by okrem toho predstavoval jednoznačné porušenie slobody podnikania dotknutého dodávateľa, pretože by mu ukladal povinnosť na vlastné náklady zaviesť komplexný, finančne nákladný a časovo neobmedzený systém informačných technológií, čo by bolo v rozpore s podmienkami stanovenými v článku 3 ods. 1 smernice 2004/48, ktorý vyžaduje, aby opatrenia na zabezpečenie dodržiavania práv duševného vlastníctva neboli zbytočne zložité alebo nákladné. Bol by teda v rozpore s požiadavkou zabezpečenia náležitej rovnováhy medzi ochranou práva duševného vlastníctva, ktorá je priznaná nositeľom autorského práva, na jednej strane a ochranou slobody podnikania, ktorá je priznaná subjektom, ako sú poskytovatelia internetového pripojenia, na druhej strane. Účinky tohto súdneho príkazu by sa okrem toho neobmedzovali len na uvedených dodávateľov, keďže systém filtrovania by mohol takisto porušovať základné práva ich zákazníkov, konkrétne ich právo na ochranu osobných údajov, ako aj ich slobodu prijímať a rozširovať informácie, ktoré sú chránené v článkoch 8 a 11 Charty základných práv Európskej únie. Daný príkaz by totiž zahŕňal systematickú analýzu celého obsahu, ako aj získavanie a identifikáciu IP adries používateľov, z ktorých pochádza protiprávny obsah posielaný do siete, pričom tieto adresy predstavujú chránené osobné údaje, pretože umožňujú presnú identifikáciu uvedených používateľov. Ďalej by tento príkaz mohol ohroziť informačnú slobodu, keďže by mohol nedostatočne rozlišovať medzi protiprávnym a oprávneným obsahom tak, že jeho používanie by mohlo viesť k zablokovaniu komunikácie s oprávneným obsahom.

(pozri body 40, 48 – 52 a výrok)